Lars Ødegård

Lars Rovik Ødegård (født 11. august 1956 i Kristiansund), bosatt i Nannestad, er en norsk organisasjonsmann og politiker (Ap). Han har vært en leder i arbeidet for handikappede i Norge, og sittet i en rekke offentlige råd, styrer og utvalg.

Biografi 
Ødegård begynte sitt arbeide i Norges Handikapforbund i 1975 som distriktssekretær og senere kontorsjef for Oslo-regionen. Han ble i 1989 valgt som forbundsleder i Norges Handikapforbund. Han satt i to perioder frem til 1995. Deretter ble han ansatt som forbundets generalsekretær, en stilling han hadde frem til juni 2012.

Ødegård var første møtende representant i rullestol på Stortinget (30. mai 1999), da han møtte som vararepresentant for Akershus (AP).

Ødegård var medlem av Bioteknologinemnda (nå: Bioteknologirådet) fra 1998 til 2013. I perioden fra 2004 til 2013 var han Bioteknologinemndas leder. Han har i flere perioder vært medlem av Nannestad kommunestyre.

Han har blant annet vært leder av funksjonshemmedes bistandsstiftelse Atlas-alliansen, leder av rådigivingsselskapet Universell Utforming AS, styremedlem i attføringsbedriften Orbit Arena AS og flere.

Han har vært meddommer i Øvre Romerike tingrett, medlem av Fylkesnemnda for barnevern og sosiale saker i Oslo og Akershus og medlem av Nasjonalt Råd for kvalitet og prioritering i Helse- og omsorgstjenestene.

Han er medlem av Verdikommisjonens råd, styremedlem i Beitostølen Helsesportsenter, medlem av Statens Råd for funksjonshemmede, og nestleder i Forbrukerrådets styre.

Lars Ødegård mottok YS' likestillingspris for året 2012. I 2014 mottok han Kongens fortjenstmedalje.

Ødegårds deltakelse i offentlige utredninger omfatter blant annet:
 NOU 1997:18	Medlem av Lønning II utvalget (prioritering av helsevesenet)
 NOU 1997:17 Omsorgsfinaniseringsutredningen «Finansiering og brukerbetaling for pleie- og omsorgstjenestene», medlem i referansegruppen
 NOU 1999:2	Medlem av Livshjelpsutredningen «Behandling, pleie og omsorg for uhelbredelig syke og døende»

Bibliografi 
 Medforfatter  
 Medforfatter Likhet og levekår i et desentralisert samfunn, RFF, 1994
 En lang rekke artikler og foredrag særlig om etikkspørsmål (bioteknologi og eutanasi), om Internasjonal solidaritet, og særlig om tema som angår likestillingskampen for funksjonshemmede.

Referanser

Eksterne lenker 
 

Norske foreningspersoner
Ap-politikere i Akershus
Vararepresentanter til Stortinget